
PÉNZMOSÁS ÉS TERRORIZMUS FINANSZÍROZÁSA ELLENI KÜZDELEM A MAGYAR BANKI GYAKORLATBAN

A pénzügyi piacok liberalizálódása, illetve az ezt kísérő technológiai forradalom hatására a pénzmosás napjaink egyik legsúlyosabb gazdasági eredetű bűncselekményévé nőtte ki magát. Manapság az illegális tevékenyég becsült globális volumene éves szinten meghaladja a 3000 milliárd USD-t, mely nagyságrendjével olyan fejlett nemzetgazdaság teljesítményével is képes versenyezni, mint Németország. Ennek fényében nem meglepő, hogyha a pénzmosás megjelenik egy ország életében, az a kezdeti serkentő hatásokat követően súlyos torzulásokat eredményezhet az állam gazdasági, politikai és társadalmi berendezkedésben. Mivel a bűnözők a bűncselekményekből származó pénzeket legtöbbször a pénzügyi szférán keresztül kívánják legalizálni, ezért ha a rendszer nem megfelelően szabályozott, nincsenek kiépítve az effajta bűncselekmények elleni védvonalak, a hatások hatványozottan érvényesülhetnek. Ennek elkerülése érdekében a pénzintézeteknek gyakran hatalmas költségekkel járó ellenőrző, információs és adminisztrációs feladatokat kell bevállalniuk.
Dolgozatom célja, hogy a magyar bankok pénzmosás és terrorizmus finanszírozása elleni gyakorlatán keresztül bemutassam a vizsgált tevékenységgel szembeni küzdelmet. Feltárjam az intézményeket érintő pénzmosásból eredő kockázatokat, megismertessem az olvasóval a pénzmosás megelőzési szakterület tevékenységét, valamint általánosan bemutassam a feladataikat támogató folyamatokat és rendszereket.
A valós kép megismerése érdekében kutatásomat két részre bontottam. A pénzmosás elleni szakterületen szerzett gyakorlati ismereteimet elméleti oldalról a jogszabályok és tanulmányok elemzésével bővítettem, a szakértői vélekedéseket pedig pénzintézeti munkatársakkal készített mélyinterjúkkal tártam fel.
Kutatásaim során arra az eredményre jutottam, hogy bár a Magyarországon működő nagyobb bankokban már kialakult egy jól működő AML/CFT gyakorlat, azonban a kockázatértékelő szoftverek, valamint a szűrő és tranzakció-figyelő rendszerek fejlesztésével még tovább lehetne növelni a pénzügyi intézmények fellépésének hatékonyságát.



